"அம்மா! அம்மா! ஊம்! ஊம்!" இது மனிதக் குழந்தையின் குரல்தான்! தாயைப் பிரிந்த சேயின் பயங்கலந்த அழுகைக் குரல்தான்!  இடிந்த மண்டபத்தின் இருளடைந்த பகுதியிலிருந்து வருகிறது. குழந்தை மட்டுந்தான் இருக்கிறதா? வேறு யாரும் இல்லையா?  "அம்மா! அம்மா! ஊம்! ஊம்!" குரல் வந்த இடத்துக்குச் சமீபத்தில் சென்று வந்தியத்தேவன் "யார் அங்கே"? என்றான்.  "யார் அங்கே?" என்று குழந்தையின் குரல் எதிரொலித்தது.  "நான்தான்! நீயார்? இருட்டில் என்ன செய்கிறாய்? வெளியே வா!"  "வெளியில் மழை பெய்கிறதே!"  "மழை நின்று விட்டது; வா!" 